Torsten Schack Pedersen (V), 2024-02-07:
Det er i dag præcis 4 måneder siden, at vi vågnede op til nyheden om terrorangrebet på Israel, og der gik ikke længe, før det gik op for verden, hvor voldsom en begivenhed det var, der udspillede sig i Israel.
En terrororganisation havde ikke alene sendt utallige missiler ind over Israel; de var taget til israelske kibbutzer, hvor de gik fra dør til dør og skød civile med koldt blod.
De tog også til en musikfestival, hvor de skød, tævede og brændte unge mennesker ihjel.
Der blev også taget gidsler, som bl.a. inkluderer en dansk-israeler, der ikke har set sin familie eller mærket frihed de seneste 4 måneder.
Så den 7. oktober endte med at gå over i historien som dagen for det værste og mest dødelige angreb på jøder siden holocaust, og derfor tager vi det selvfølgelig yderst alvorligt i Venstre, at der er anklager om, at UNRWA-medarbejdere har deltaget i terrorangrebet, og vi tager det meget seriøst, at op imod 3.000 UNRWA-medarbejdere efter sigende skulle være samlet i grupper på sociale medier, hvor de bifalder Hamas' forfærdelige terrorhandling.
Det skal alt sammen undersøges til bunds, og det er et budskab og en bekymring, som Venstres udenrigsordfører, hr. Michael Aastrup Jensen, personligt tog op over for FN's generalsekretær på et møde i New York i mandags.
FN har igangsat en undersøgelse, der skal belyse, hvor langt anklagerne rækker.
Der er også iværksat en uafhængig undersøgelse af UNRWA's organisation.
For os er det vigtigt, at den uafhængige undersøgelse, som FN's generalsekretær har igangsat om UNRWA's neutralitet, og som bl.a. Institut for Menneskerettigheder er med i, undersøger UNRWA i den bredest mulige kontekst og ikke kun på uddannelsesområdet.
At disse undersøgelser er iværksat, er en god start, men det er også kun start.
Vi skal nemlig tage nøje bestik af undersøgelsen, før vi tager stilling til næste udbetaling til UNRWA.
Der er ingen tvivl om, at vi i Venstre også tidligere har set kritisk på UNRWA, men vi må også konstatere alvorligheden i den humanitære situation.
For faktum er, at UNRWA er den eneste organisation i Gaza, der har midlerne og logistikken til at afhjælpe situationen på nuværende tidspunkt.
Jeg ville ønske, at der var et andet FN-organ til stede, som kunne varetage de humanitære opgaver, men det er desværre ikke tilfældet.
Men selv om UNRWA er den eneste organisation, der på nuværende tidspunkt kan løfte den humanitære opgave i Gaza, er det jo ikke ensbetydende med, at vi ubetinget og for enhver pris vil støtte organisationen.
Da krigen brød ud, var vi i Venstre med til at få tjekket alle vores bilaterale bidrag.
For det var vigtigt for os, at danske støttekroner ikke havnede i hænderne på terrororganisationer eller Hamasrelaterede aktiviteter.
Nu er tiden kommet til vores bidrag til det multilaterale samarbejde.
For holdningen er stadig den samme for Venstre: Danske støttekroner skal ikke gå til Hamas, heller ikke igennem en FN-organisation.
Så lad mig gøre det helt klart: Vi har ikke udbetalt penge fra dansk side til UNRWA, siden anklagerne kom frem.
Det er mere, end man kan sige om andre lande, for det er måske lidt mærkeligt at sige, at man har suspenderet støtten, kort tid efter at man har udbetalt årskontingentet for 2024.
Så er det lidt et slag i luften.
For os er det vigtigt, at anklagerne skal undersøges til bunds, og vi skal være betrygget i de undersøgelser, der er igangsat, før nye beløb kan udbetales.
Tak for ordet.